তাঁদের মোহময়ী ফুটবল কি সমর্থকদের মনে আবার ফিরিয়ে আনবে সুন্দর খেলার প্রতি বিশ্বাসযোগ্যতা?
অপেক্ষা আর ২৪ ঘণ্টার। সোমবার ভারতীয় সময় রাত সাড়ে ন’টার সময় জুরিখে ফিফার সদর দফতরে ঘোষিত হবে বর্ষসেরা ফুটবলারের নাম। এবং য়থারীতি সেই লড়াই আবারও সীমাবদ্ধ স্প্যানিশ ফুটবলের দুই শক্তিশালী প্রতিষ্ঠান বার্সেলোনা এবং রিয়াল মাদ্রিদের মধ্যে। ক্যাম্প ন্যু’র জোড়া ফলা লিওনেল মেসি এবং নেমার দ্য সিলভা স্যান্টোস জুনিয়রের সঙ্গে লড়াই বের্নাবাউ তারকা ক্রিশ্চিয়ানো রোনাল্ডোর। কিন্তু ঘোষণার আগেই যেন চূড়ান্ত ফল নির্ধারিত হয়ে গিয়েছে! বার্সেলোনার মহাতারকা লিওনেল মেসিকেই বর্ষসেরার আসনে বসিয়ে দিয়েছেন প্রাক্তন তারকা। সেই তালিকায় যেমন রয়েছেন থিয়েরি অঁরি, রিস্টো স্টইচকভ, গ্যারি লিনেকার-এর মতো ব্যক্তিত্ব, তার সঙ্গেই রয়েছেন বার্সেলোনায় তাঁর একসময়ের নিয়মিত সতীর্থ কার্লেস পুয়োল, জাভি হার্নান্দেজ এবং তাঁর বর্তমান ম্যানেজার লুইস এনরিকে। প্রত্যেকে একবাক্যে মেনে নিচ্ছেন, গত মরসুমে যে স্বপ্নের ফুটবল উপহার দিয়েছেন মেসি, তারপর তাঁকে ব্যালান ডি’ওর সম্মান না দেওয়া হবে চরমতম বঞ্চনা!
৬২ ম্যাচে ৫৫ গোল। ২০১৫ সালে পাঁচটি ট্রফি। লিওনেল মেসিই যে ফিফার বর্ষসেরার যোগ্যতম দাবিদার, তা মেনে নিয়েছেন প্রাক্তন যুগোশ্লোভিয়া তারকা রিস্টো স্টইচকভ-এর। তিনি বলেছেন, ‘‘সংশয়ের কোনও জায়গাই নেই যে, মেসি ছাড়া এবার অন্য কেউ এই পুরস্কার পেতে পারে। মেসির মানের ফুটবলার এই মুহূর্তে দ্বিতীয় কেউ রয়েছে বলে আমি অন্তত মনে করি না। ও ট্রফি না পেলে খুবই হতাশ হব।’’ একই সুর প্রাক্তন বার্সেলোনা এবং আর্সেনাল তারকা থিয়েরি অঁরি-র। তিনি বলছেন, ‘‘মাথা খারাপ না হলে মেসিকেই ট্রফিটা দিতে হবে!’’ সঙ্গে যোগ করেছেন, ‘‘গত মরসুমে এরকম স্বপ্নের সাফল্যের পরেও বর্ষসেরার সম্মান দেওয়া নিয়ে আর কারও নাম ভাবাই উচিত নয়।’’
ক্যাম্প ন্যু’র অন্যতম সেরা প্রাক্তন তারকা কার্লেস পুয়োল মনে করছেন, প্রত্যেকদিন মেসি যেভাবে নিজের ফুটবলকে উন্নত করে তুলছে, তারপর তাঁকে বাদ দিয়ে অন্য কেউ সেই পুরস্কারের প্রাপক হতেই পারেন না। তিনি বলেছেন, ‘‘আমি রোনাল্ডো বা নেমারকে খাটো করছি না। কিন্তু এ-ও সত্যি যে, ওরা এখনও মেসির উচ্চতায় পৌঁছতে পারেনি। প্রত্যেকদিন ওর খেলার মধ্যে যে জেদ দেখতে পাই, তা বিরল। মেসি ব্যালন ডি’ওর না পেলে তা হবে চরমতম বঞ্চনা।’’ টুইটারে প্রাক্তন ইংল্যান্ড তারকা গ্যারি লিনেকার বলেছেন, ‘মেসিই ফেভারিট’। জাভি হার্নান্দেজের মন্তব্য, ‘‘ও তো সর্বকালের সেরা ফুটবলার। মেসি ছাড়া অন্য কাউকে চোখে পড়ছে না।।’’